b'\n_START_ARTICLE_\nJohn Cary\n_START_PARAGRAPH_\nJohn Cary (oko 1754. \xe2\x88\x92 1835.), engleski kartograf i graver koji je djelovao u Londonu koncem 18. odnosno po\xc4\x8detkom 19. stolje\xc4\x87a._NEWLINE_Karijeru je zapo\xc4\x8deo kao graver u Londonu, a 1783. godine otvorio je vlastitu radionicu u ulici Strand. Zbog iznimne kvalitete njegovih zemljovida, atlasa i globusa, ubrzo je stekao visoku reputaciju u kartografskim krugovima. Njegov \xe2\x80\x9eNovi i precizni engleski atlas\xe2\x80\x9d (engl. The New and Correct English Atlas) izdan 1787. godine postao je mjerilom kvalitete svih radova u Engleskoj._NEWLINE_Godine 1794. Britanska glavna po\xc5\xa1ta ovlastila je J. Caryja za kartiranje dr\xc5\xbeavnih cesta \xc5\xa1to je 1798. rezultiralo izdavanjem \xe2\x80\x9eNovog vodi\xc4\x8da\xe2\x80\x9d (engl. New Itinerary). U navedenom djelu obuhva\xc4\x87ene su sve glavne prometnice u Engleskoj i Walesu. Koncem \xc5\xbeivota Cary je s geologom W. Smithom sura\xc4\x91ivao na izradi geolo\xc5\xa1kih karata. Njegov uspje\xc5\xa1ni kartografski i izdava\xc4\x8dki posao naposljetku je preuzeo G. F. Cruchley (1822.\xe2\x80\x931875.).'